Twee verdagtes vir moord in hegtenis geneem | Netwerk24
Twee verdagtes vir moord in hegtenis geneem
Die Worcester-polisie het die afgelope naweek twee verdagtes in hegtenis geneem vir moord.
Die polisie het een verdagte in hegtenis geneem nadat hy uit Worcester-hospitaal ontslaan is. Die verdagte het Saterdag 2 Februarie omstreeks 08:15 sy vriend (35) verskeie kere gesteek. Die voorval het in Zwelethemba plaasgevind. Luidens 'n mediaverklaring van die polisie was daar 'n stryery tussen die twee vriende.
"Die verdagte is ook beseer. Hy het mediese behandeling vir sy wonde in die hospitaal ontvang. Hy is onmiddellik daarna aangekeer," sê die woordvoerder van Worcester se polisie, kapt. Lindikhaya Mkhontwana.
'n Vrou (38) is Sondag (3 Februarie) in hegtenis geneem nadat sy haar man met 'n mes gesteek het. Mkhontwana sê die man en vrou het vooraf 'n rusie gehad. Die voorval het omstreeks 14:30 by hul huis in Kolgansstraat, Avianpark, plaasgevind.
"Die vrou het na bewering die slagoffer op sy linkerbobeen gesteek. Die man het toe geval. Hy het op die toneel aan sy wonde beswyk nog voor die ambulans of polisie op die toneel aangekom het."